Misdadiger teister Kaapse Skiereiland, nou lank agter traliesMxolisi Rwanqa. Foto: Verskaf ŉ Reeksmisdadiger wat veral die Ocean View- en Vishoek-omgewing in die Kaapse Skiereiland geteister het, is vandeesweek ŉ swaar tronkstraf opgelê. Sers. Noloyise Rwexana, provinsiale polisiewoordvoerder, het gesê die misdadiger, Mxolisi Rwanqa (35), is vandeesweek in die Kaapstad-hooggeregshof gevonnis nadat hy skuldig bevind is aan ŉ reeks oortredings wat wissel van diefstal en verkragting tot moord. “Die ondersoekspan het rede om te glimlag nadat die misdadiger ŉ swaar vonnis opgelê is. Hy is tot twee keer lewenslank gevonnis vir die moord en verkragting van ŉ 14-jarige seun van Ocean View,” het Rwexana gesê. Hy is ŉ bykomende 15 jaar tronkstraf opgelê vir die verkragting van ŉ 26-jarige vrou en vyf jaar vir aanranding met die doel om ernstig te beseer, huisbraak en diefstal. Hy is ook tronkstraf vir minstens twee huisbraaksake opgelê. Al die misdrywe is sedert September 2015 gepleeg. Die provinsiale polisie het die ondersoekbeamptes, ao. Van der Merwe, ao. Cloete en sers. Smith, geloof vir hul harde werk wat tot die swaar vonnis gelei het.